
V Sloveniji smo dobili prva nacionalna priporočila za izpostavljenost zaslonom pri otrocih in mladostnikih. Pripravili so jih slovenski pediatri v sodelovanju s številnimi strokovnjaki. Mlade je pred zaslone dodatno potisnila epidemija, a že pred tem je bilo stanje zaradi čezmerne in prezgodnje uporabe telefonov skrb zbujajoče. Celo nekateri dojenčki in zelo majhni otroci pred zasloni preživijo več ur. Najnovejše smernice so podlaga za ukrepanje, priporočila strokovnjakov pa so zdaj poenotena in vsi bodo lahko staršem svetovali enako pri vprašanjih: koliko časa lahko mladi uporabljajo telefon, računalnik, televizijo in na kakšen način.

